PMIndiaData/PMIndiaSum huggingface dataset:
லக்னோ முதல் முதல் கட்ட மெட்ரோ ரயில் திட்டத்துக்கு ஒப்புதல்

பிரதமர் திரு நரேந்திர மோடி அவர்கள் தலைமையில் கூடிய மத்திய அமைச்சரவை, லக்னோ மெட்ரோ ரயில் திட்டத்தின் முதல் கட்டத்திற்கு ஒப்புதல் அளித்தது. முதல் பகுதி 22.878 கிலோ மீட்டர்கள் தூரத்தையும், 22 ரயில் நிலையங்களையும் கொண்டதாக இருக்கும். இத்திட்டத்துக்கான மொத்த செலவு 6926 கோடி ரூபாய். இத்திட்டத்துக்கு மத்திய அரசு 1,300 கோடி ரூபாயை பங்கு கடன் மூலமாக வழங்கி உதவி செய்யும். இந்த திட்டம், லக்னோ மெட்ரோ ரயில் கார்ப்பரேஷன் நிறுவனத்தால் செயல்படுத்தப்படும். இந்நிறுவனத்தில் மத்திய அரசும், உத்திரப்பிரதேச அரசும் சமமான பங்குதாரர்களாக இருப்பர். மொத்தம் உள்ள 22.878 கிலோ மீட்டர் தூரத்தில், 19.438 கிலோ மீட்டர்கள் தரையிலிருந்து உயரத்திலும், 3.440 கிலோ மீட்டர் தூரம், பூமிக்கு அடியிலும் இருக்கும். 19 உயர்ந்த நிலையங்களும், 3 நிலையங்கள் பூமிக்கு அடியிலும் அமைந்திருக்கும். இந்த மெட்ரோ ரயில், சவுத்ரி சரண் சிங் விமான நிலையம் முதல் மூன்ஷி புலியா வரை செல்லும். இத்திட்டம், மெட்ரோ ரயில்வே (கட்டுமான) சட்டம் 1978 மற்றும் மெட்ரோ ரயில்வே (செயல்பாடு மற்றும் பராமரிப்பு) சட்டம் 2002 மற்றும் ரயில்வே சட்டம் 1989ன் கீழ், அவ்வப்போதைய திருத்தங்களுடன் வரும். பின்னணி : லக்னோ நகரம், அதன் போக்குவரத்து உட்கட்டமைப்பு காரணமாக ஏராளமான அழுத்தங்களை சந்தித்து வருகிறது. லக்னோ கடந்த இருபது ஆண்டுகளில் பெரும் வளர்ச்சியை சந்தித்துள்ளது. 2011 மக்கள் தொகை கணக்கெடுப்பின்படி, லக்னோ நகரத்தின் வளர்ச்சி 29 லட்சமாகும். லக்னோ மெட்ரோபாலிட்டன் இடத்தின் மக்கள் தொகை 50 லட்சமாகும். இந்நகரத்தில் மொத்தம உள்ள 14.24 லட்சம் வாகனங்களில் 80 சதவிகிதம் இரு சக்கர வாகனங்களாகும். மீதம் உள்ள 14 சதவிகிதம் கார்களாகும். வாகன வளர்ச்சியில் இந்நகரம் ஆண்டுக்கு 8.35 வளர்ச்சி அடைந்து வருகிறது.
பிரேசில் நாட்டு கால்பந்தாட்ட ஜாம்பவான் பீலே மறைவுக்கு பிரதமர் இரங்கல்

பிரேசில் நாட்டு கால்பந்தாட்ட ஜாம்பவான் பீலே மறைவுக்கு பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார். பீலே-யின் மறைவு உலக விளையாட்டில் நிரப்ப முடியாத வெற்றிடத்தை ஏற்படுத்தியிருப்பதாக பிரதமர் திரு நரேந்திர மோடி கூறியுள்ளார். இது குறித்து பிரதமர் வெளியிட்டுள்ள ட்விட்டர் பதிவில் கூறியிருப்பதாவது: “பீலே-யின் மறைவு உலக விளையாட்டில் நிரப்ப முடியாத வெற்றிடத்தை ஏற்படுத்தியுள்ளது. உலகளாவிய கால்பந்து நட்சத்திரமாக திகழ்ந்த அவர், நாடுகளின் எல்லைகளைத் தாண்டி புகழ்பெற்று விளங்கினார். அவரது மிகச் சிறந்த விளையாட்டு திறன்களும், வெற்றிகளும் வரும் தலைமுறையினருக்கு எப்போதும் ஊக்கமளிக்கும். அவரது குடும்பத்தினருக்கும் ரசிகர்களுக்கும் ஆழ்ந்த இரங்கல்கள்” என்று பிரதமர் தமது ட்விட்டர் பதிவில் தெரிவித்துள்ளார்.
குடியரசுத் தலைவர் பிறந்தநாளை முன்னிட்டு பிரதமர் வாழ்த்து

குடியரசுத் தலைவர் திரு. ராம் நாத் கோவிந்த் பிறந்தநாளை முன்னிட்டு பிரதமர் திரு. நரேந்திர மோடி வாழ்த்து தெரிவித்துள்ளார்/ பிரதமர் தனது டுவிட்டரில்; “குடியரசுத் தலைவர் அவர்களுக்கு பிறந்தநாள் வாழ்த்துக்கள். அவரது பணிவான பண்பு காரணமாக, அவர் தன்னை முழுமையாக நாட்டிற்கு அர்ப்பணித்துள்ளார். சமூகத்தில் உள்ள ஏழை மக்கள் மற்றும் ஒதுக்கப்பட்ட பிரிவினரை மேம்படுத்துவதில் அவர் செய்துள்ள பங்கு ஈடுஇனையற்றது. அவர் நீண்ட நாள் ஆரோக்கியமான வாழ்க்கையை வாழட்டும்.”, என்று கூறியுள்ளார்.
வளர்ச்சித் திட்டங்களுக்கு அடிக்கல்: குஜராத்தின் கட்ச் மாவட்டத்துக்கு பிரதமர் டிசம்பர் 15-ஆம் தேதி பயணம்

வளர்ச்சித் திட்டப் பணிகளுக்கு அடிக்கல் நாட்ட, குஜராத்தின் கட்ச் மாவட்டம் தோர்டோ பகுதிக்கு பிரதமர் திரு நரேந்திர மோடி டிசம்பர் 15-ஆம் தேதி பயணம் மேற்கொள்கிறார். கடல்நீரை குடிநீராக்கும் திட்டம், புதுப்பிக்கத்தக்க எரிசக்தி பூங்கா, தானியங்கி பால் பண்ணை ஆகிய வளர்ச்சித் திட்டங்கள் இதில் அடங்கும். இந்நிகழ்ச்சியில் குஜராத் முதல்வர் கலந்து கொள்கிறார். ஒயிட் ராண் பகுதிக்குச் செல்லும் பிரதமர், அதன் பின் நடைபெறும் கலாச்சார நிகழ்ச்சிகளிலும் பங்கேற்கிறார். குஜராத்தின் பரந்த கடற்கரையை பயன்படுத்துவதற்காக, கட்ச் மாண்ட்வி பகுதியில், கடல்நீரை குடிநீராக்கும் திட்டத்தை குஜராத் மேற்கொள்கிறது. நர்மதா மின் தொகுப்பு, சவுனி நெட்வொர்க் மற்றும் கழிவு நீர் சுத்திகரிப்பு கட்டமைப்பு ஆகியவற்றை பூர்த்தி செய்வதன் மூலம் நாள் ஒன்றுக்கு 10 கோடி லிட்டர் குடிநீரை உற்பத்தி செய்யும் இந்தத் திட்டம், குஜராத்தின் நீர் பாதுகாப்பை வலுப்படுத்தும். நாட்டின் நீடித்த மற்றும் மலிவான நீர் ஆதாரத்துக்கு, இது முக்கிய மைல்கல்லாக இருக்கும். இதன் மூலம் முந்த்ரா, லக்பத், அப்தசா மற்றும் நாகத்ரானா தாலுக்காக்களைச் சேர்ந்த சுமார் 8 லட்சம் மக்களுக்கு தண்ணீர் கிடைக்கும். கூடுதல் நீரை பாசாவ், ராபர் மற்றும் காந்திதாம் ஆகிய மாவட்டங்களுக்கு அனுப்பவும் உதவும். இது, குஜராத்தில் வரவிருக்கும் 5 கடல் நீரை குடிநீராக்கும் திட்டங்களில் ஒன்று. தாஹேஜ் (நாள் ஒன்றுக்கு 100 மில்லியன் லிட்டர்), துவாரகா (நாள் ஒன்றுக்கு 70 மில்லியன் லிட்டர்), கோகா பாவ்நகர் ( நாள் ஒன்றுக்கு 70 மில்லியன் லிட்டர்), கிர் சோம்நாத் ( நாள் ஒன்றுக்கு 30 மில்லியன் லிட்டர்) ஆகியவை இதர திட்டங்களாகும். குஜராத்தின் கட்ச் மாவட்டத்தில் விகாகோட் கிராமத்தில் உள்ள புதுப்பிக்கத்தக்க எரிசக்தி பூங்கா, நாட்டின் மிகப் பெரிய புதுப்பிக்கத்தக்க எரிசக்தி பூங்காவாக இருக்கும். இது 30 ஜிகா வாட் புதுப்பிக்கத்தக்க எரிசக்தியை உற்பத்தி செய்ய வழிவகுக்கும். 72,600 ஹெக்டேர் நிலத்தில் அமைந்துள்ள இந்த பூங்காவில், காற்று மின்சக்தி மற்றும் சூரிய மின் சக்தியை சேமிக்கும் பிரத்யேக மண்டலம், அதேபோல் காற்று எரிசக்தி நடவடிக்கைகளுக்கான தனிப்பட்ட மண்டலமும் அமைக்கப்படுகிறது. கட்ச் மாவட்டத்தின் அன்ஜர் பகுதியில் உள்ள சர்கத் பால் கூட்டுறவு சங்கத்தில், தானியங்கி பால் பண்ணைக்கும் பிரதமர் அடிக்கல் நாட்டுகிறார். இந்த பால் பண்ணை ரூ.121 கோடி செலவில் அமைக்கப்படுகிறது. இது, நாள் ஒன்றுக்கு 2 லட்சம் லிட்டர் பாலை பதப்படுத்தும் திறன் வாய்ந்தது.
சர்தார் பட்டேலின் நினைவு நாளில் பிரதமர் அவரை நினைவுகூர்ந்துள்ளார்.

சர்தார் பட்டேலின் நினைவு நாளில் பிரதமர் திரு நரேந்திர மோடி அவரை நினைவுகூர்ந்துள்ளார். “ लौह पुरुष सरदार वल्लभभाई पटेल को उनकी पुण्यतिथि पर मेरी विनम्र श्रद्धांजलि। “மாமனிதர் சர்தார் பட்டேலின் புண்ணிய திதியில் அவரை நினைவுகூர்கிறேன். அவரது சிந்தனைகள், மகத்தான பணி மற்றும் இந்தியாவின் ஒற்றுமைக்கு வலுவான முயற்சிகள் இந்தியர்களின் பல தலைமுறைகளுக்கு உத்வேகம் அளிக்கும்” என்று பிரதமர் கூறியிருக்கிறார்.
இந்தோ-பசிபிக் பொருளாதாரக் கட்டமைப்பின் செழுமைக்கான அறிக்கை

இந்தோ-பசிபிக் பிராந்தியத்தில் உள்ள ஆஸ்திரேலியா, புருனே தாருஸ்ஸலாம், இந்தோனேசியா, ஜப்பான், கொரியா குடியரசு, மலேசியா, நியூசிலாந்து, பிலிப்பைன்ஸ், சிங்கப்பூர், தாய்லாந்து, அமெரிக்கா மற்றும் வியட்நாம் ஆகிய நாடுகளான நாம் பிராந்திய பொருளாதாரத்தின் செழுமையையும், நம்பகத் தன்மையையும் ஒப்புகொள்வோம். நீடித்த பொருளாதார வளர்ச்சியை அடைவதற்காக தடையில்லா வெளிப்படையான அனைத்தையும் உள்ளடக்கிய அம்சங்களை நாம் பகிர்ந்து கொள்வோம். பொருளாதார போட்டியை வலுப்படுத்துவதற்கான முக்கியத்துவத்தை கொவிட் பெருந்தொற்று உணர்த்தியுள்ளது. நமது தொழிலாளர்கள், பெண்கள், நடுத்தர மற்றும் சிறு தொழில்முனைவோர் மற்றும் அடித்தட்டு மக்களின் பொருளாதார வாய்ப்புகளை மேம்படுத்த வேண்டியது அவசியமாகிறது. எதிர்கால பொருளாதாரத்தை கருத்தில் கொண்டு இந்தோ-பசிபிக் பொருளாதார செழுமைக்கான கட்டமைப்பை நாம் உருவாக்கியுள்ளோம். இதன் மூலம் இப்பிராந்தியத்தில் நாம் ஒத்துழைப்பு, ஸ்திரதன்மை, செழுமை, வளர்ச்சி, அமைதி ஆகியவற்றை அளிப்பதை நோக்கமாக கொள்ள வேண்டும். இப்பிராந்தியத்தின் நோக்கம், ஆர்வம் ஆகியவற்றை பகிர்ந்து கொள்வதற்காக இந்தோ-பசிபிக் பிராந்தியத்தில் நட்பு நாடுகளையும் அழைக்கிறோம். விநியோக சங்கிலியில் மேலும் ஒருங்கிணைப்பை ஏற்படுத்துவற்காக வெளிப்படை தன்மை, பன்முக தன்மை, பாதுகாப்பு ஆகியவற்றை மேம்படுத்த உறுதி செய்வோம். நமது பொருளாதாரங்களிடையே வர்த்தகம் மற்றும் முதலீடுகளின் வாய்ப்புகளை அதிகரிக்கவும், ஒருங்கிணைந்த சந்தைகளில் தொழிலாளர்கள், நிறுவனங்கள் மற்றும் மக்களுக்கான வாய்ப்புகளை மேம்படுத்தவும், தரநிலைகளை மேம்படுத்தவும் உகந்த சூழல்களை இணைந்து உருவாக்க நாம் எதிர்நோக்கியுள்ளோம்.
2018 ஆகஸ்ட் 11-ம் தேதி  பிரதமர் மும்பைக்கு பயணம்

பிரதமர் திரு.நரேந்திர மோடி நாளை (2018 ஆகஸ்ட் 11) மும்பைக்கு பயணம் மேற்கொள்கிறார். பம்பாய் ஐ.ஐ.டி-யின் 56-வது பட்டமளிப்பு விழாவில் கலந்து கொண்டு அவர் பட்டமளிப்பு விழா பேருரை நிகழ்த்துகிறார். பட்டமளிப்பு விழாவுக்கு பின்னர் எரிசக்தி அறிவியல் மற்றும் பொறியியல் துறை, புதிய கட்டிடம் மற்றும் ஐ.ஐ.டி-யில் சுற்றுச்சூழல் அறிவியல் மற்றும் பொறியியல் மையத்தை பிரதமர் திறந்து வைக்கிறார்.
அலைக்கற்றையின் பல்வேறு அலைவரிசைகளை தற்போது கைவசம் வைத்துள்ள அல்லது வரவிருக்கும் ஏலத்தில் அவற்றை வாங்க இருக்கின்ற  சேவை நிறுவனங்கள் செலுத்த வேண்டிய அலைக்கற்றை பயன்பாட்டுக் கட்டணத்திற்கு மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் கூடிய மத்திய அமைச்சரவை விரைவில் நடைபெறவுள்ள அலைக்கற்றைகளுக்கான ஏலத்தில் பல்வேறு அலைவரிசைகளுக்கும் உரிய அலைக்கற்றை பயன்பாட்டுக் கட்டண விகிதத்திற்கு தனது அனுமதியை வழங்கியது. இந்த முடிவு அலைக்கற்றைகளுக்கான ஏலத்தில் பங்கேற்க விண்ணப்பங்களை கோரும் அறிவிப்பை தொலைத் தொடர்புத் துறை வெளியிட வழிவகுத்துள்ளது. மத்திய அமைச்சரவையின் முடிவுப்படி, அலைக்கற்றைகளுக்கான பயன்பாட்டுக் கட்டணம் கீழ்கண்ட வகையில் அமையும்: (அ) வரவிருக்கும் ஏலத்தில் வாங்கப்படும் 700, 800, 900, 1800, 2100, 2300 மற்றும் 2500 மெகாஹெர்ட்ஸ் அலைவரிசைகளுக்கான பயன்பாட்டுக் கட்டணம் என்பது, கம்பி மூலமான சேவைகள் நீங்கலாக, ஒழுங்குபடுத்தப்பட்ட ஒட்டுமொத்த வருவாயில் 3 சதவீதம் என்ற அளவில் அமையும். (ஆ) (நிர்வாக முறையிலோ அல்லது ஏலம் மூலமாகவே அல்லது பரஸ்பர வர்த்தகத்தின் மூலமாகவோ) ஒரு சேவை நிறுவனத்திற்கு என ஒதுக்கப்பட்ட அனைத்து அலைக்கற்றைகளின் பயன்பாட்டுக் கட்டண விகிதங்களின் மதிப்புச் சராசரி என்பது, 2010ஆம் ஆண்டு ஏலத்தில் பெறப்பட்ட பிடபிள்யூஏ அலைக்கற்றை உள்ளிட்டு, குறைந்தபட்சம் 3 சதவீதம் என்ற வகையில் பயன்பாட்டுக் கட்டணத்தை விதிக்கும் வகையில் அமல்படுத்தப்படும். இது கம்பி மூலமான சேவைகள் நீங்கலாக, அவை பெற்ற ஒழுங்குபடுத்தப்பட்ட ஒட்டுமொத்த வருவாயில் 3 சதவீதம் என்ற அளவில் அமையும். கைவசமுள்ள அலைக்கற்றை சேவைகள் + பொருத்தமான அலைக்கற்றை பயன்பாட்டுக் கட்டணம் கைவசமுள்ள ஒட்டுமொத்த அலைக்கற்றைகளின் அளவு = மதிப்புச் சராசரி என்ற வகையில் இறுதிப்படுத்தப்படும். அதைப் போன்றே, ஒவ்வொரு சேவைப் பகுதிக்கான மதிப்புச் சராசரியும் சேவை நிறுவன வாரியாக நிர்ணயிக்கப்படும். (இ) இவ்வகையில் சேவை நிறுவனங்கள் 2015-16ஆம் ஆண்டிற்குச் செலுத்த வேண்டிய தொகையானது 2015-16க்கு முன்பாக வாங்கிய/ஒதுக்கப்பட்ட 2300 அல்லது 2500 மெகாஹெர்ட்ஸ் அலைவரிசை நீங்கலாக, வரவிருக்கும் ஏலத்தில் வாங்கும் அலைக்கற்றையையும் கணக்கில் எடுத்துக் கொண்ட வகையில் இறுதிப்படுத்தப்படும். இதுவே இந்த சேவை நிறுவனங்கள் செலுத்த வேண்டிய அலைக்கற்றை பயன்பாட்டுக் கட்டணமாக கருதப்படும். மேலும் இந்த சேவை நிறுவனங்களின் ஒட்டுமொத்த சராசரி வருமானம் குறையுமானால், அதற்குத் தகுந்தவகையில் பயன்பாட்டுக் கட்டணமும் குறைக்கப்பட வேண்டும். இந்த ஏற்பாடு எளிதான, வெளிப்படையான, ஒரே மாதிரியான பயன்பாட்டுக் கட்டண முறையை சட்டத்திற்கு உகந்த வகையில் உருவாக்க வழிவகுப்பதோடு, வருமானத்தை வேறு வகையில் கணக்கு வைக்கும் முறையை தவிர்க்கவும் உதவும்.
ஊரக உள்கட்டமைப்பை உருவாக்க நிலக் கையகப்படுத்துதல் சட்டத்தில் திருத்தம் தேவை – பிரதமர்

சாலை, ஏழைகளுக்கு வீட்டு வசதி, பள்ளிகள், நீர் பாசனத் திட்டங்கள் போன்ற உள்கட்டமைப்புகளை உருவாக்க நிலக் கையகப்படுத்துதல் சட்டத்தில் திருத்தம் தேவை என்று பிரதமர் திரு. நரேந்திர மோடி தெரிவித்துள்ளார். இந்திய மக்களால் முன்வைக்கப்பட்டுள்ள வளர்ச்சிக்கான திட்டங்களை மத்திய அரசு நிறைவேற்றும் வகையில் மாநிலங்களவை அதற்கான அரசின் நடவடிக்கைகளை ஆதரிக்க வேண்டும் என்று பிரதமர் கேட்டுக் கொண்டார். மத்திய பிரதேசத்தில் உள்ள கந்த்வாவின் ஸ்ரீ சிங்காஜி அணல் மின் நிலையத்தின் பிரிவு-1 மற்றும் பிரிவு-2க்கான அடிக்கல்லை நாட்டிய பிரதமர் இத்திட்டத்தை நாட்டிற்கு அர்பணித்தார். அப்பொழுது அவர் அங்கு திரண்டிருந்த பெரும் விவசாயிகளின் கூட்டத்தில் தெரிவித்ததாவது. வளர்ச்சிக்கான அரசின் நடவடிக்கைகளை சிலர் தவறாக எடுத்துரைத்து இந்த அரசு விவசாயிகளுக்கு எதிரானது என்ற எண்ணத்தையும் கொண்டுவந்துள்ளனர். இதனை விவசாயிகள் யாரும் நம்ப வேண்டாம் என்று கேட்டுக் கொள்கிறேன். நாட்டிற்காக இந்த அனல் மின் நிலையத்தை அர்பணிக்கும் விழாவிற்கு, ஹோலி பண்டிகை அன்று கூட ஊரக பகுதிகளில் இருந்து மக்கள் கூட்டம் கூட்டமாக வருகை தந்துள்ளனர். இது வளர்ச்சிக்கான அவர்களின் அர்பணிப்பை காட்டுகிறது. வளர்ச்சிக்கு எரிசக்தி மிகவும் அவசியமாகும். அனைவருக்கும் எரிசக்தி அளிப்பேன் என்ற அவருடைய வார்த்தைகளை நினைவுக் கூறிய பிரதமர் நவீன வாழ்க்கைக்கு எரிசக்தி மிகவும் அவசியமான ஒன்று. புது அரசு பதவி ஏற்ற பிறகு கடந்த 9-10 மாதங்களில் எரிசக்தி உற்பத்தி ஏறத்தாழ 11% அதிகரித்துள்ளது. வீடுகளுக்கும் தெரு விளக்குகளுக்கும் எல்.இ.டி பல்புகளை பயன்படுத்துவதற்கான அரசின் திட்டத்தை குறிப்பிட்ட பிரதமர் எரிசக்தி பாதுகாப்பின் முக்கியத்துவம் குறித்தும் பேசினார். ஊழலை ஒழிக்க இந்த அரசு உறுதிபூண்டுள்ளது. வெற்றிகரமான நிலக்கரி ஏலம் இதற்கு ஒரு எடுத்துக்காட்டாகும். இது மத்திய பிரதேசத்திற்கும் பெரிய பலன் அளிக்கும் என்று பிரதமர் தெரிவித்தார். மத்திய பிரதேசத்தின் முதலமைச்சர் திரு. சிவ்ராஜ் சிங் சௌகன் மற்றும் மத்திய எரிசக்தி துறையின் இணை அமைச்சர் (தனிப் பொறுப்பு) திரு. பியூஷ் கோயலும் இந்நிகழ்ச்சியில் கலந்துக் கொண்டனர்.
ஜப்பானின், டோக்கியோவில் நடைபெற்ற ‘இந்தியாவில் உற்பத்தி செய்வோம்’ கருத்தரங்கத்தில் பிரதமர் உரை

டோக்கியோவில் நடைபெற்ற ‘இந்தியாவில் உற்பத்தி செய்வோம்’ கருத்தரங்கத்தில் பிரதமர் திரு. நரேந்திர மோடி உரையாற்றினார். எளிதாக தொழில் செய்வதை மேம்படுத்துவதில், குடிமக்களின் வாழ்வாதாரத்தை மேம்படுத்துவதில் மத்திய அரசு எவ்வளவு கவனம் செலுத்தி வருகிறது என்று பிரதமர் விளக்கினார். இந்தியாவில் அதிக அளவில் ஜப்பான் நிறுவனங்கள் இருப்பது தனக்கு மகிழ்ச்சி அளிப்பதாக தெரிவித்தார். இந்தியாவின் பல முக்கிய தொழில் திட்டங்களில் ஜப்பான் பங்குதாரராக உள்ளதை சுட்டிக்காட்டிய பிரதமர், கடந்த நான்கு ஆண்டுகளில் இந்தியாவின் பொருளாதார வலிமை குறித்தும் விளக்கினார். பொருளாதார ரீதியில் இந்தியா அதிவேகமாக வளர்ந்து வருகிறது என்று பிரதமர் கூறினார். இந்திய பொருளாதாரத்தில் ஏற்பட்ட முக்கிய மாற்றங்கள் குறித்து பேசிய பிரதமர், பொருளாதாரம் முறைப்படுத்தப்பட்டது, டிஜிட்டல் பரிமாற்றங்கள் மற்றும் ஜி.எஸ்.டி. குறித்தும் பேசினார். இந்தியாவின் வளர்ந்து வரும் பொருளாதாரம், வேகமாக வளர்ந்து வரும் நடுத்தர வர்க்கம் மற்றும் மக்கள் தொகையில் இளையோர் அதிக அளவில் இருப்பது ஆகியவை ஜப்பான் முதலீட்டாளர்களுக்கு பல்வேறு புதிய வாய்ப்புகளை வழங்குகிறது என்றார் பிரதமர். மேலும், குறைந்த செலவில் உற்பத்தி, தொலைத் தொடர்பு தொழில் மற்றும் மின்னணு துறை குறித்தும் பிரதமர் விளக்கினார். இந்தியா மற்றும் ஜப்பான் பின்பற்றும் பொதுவான வழிமுறைகளின் முக்கியத்துவம் குறித்து பிரதமர் பேசினார். இருநாடுகளும் ஒன்றாக இணைந்து, இந்தோ-பசிபிக், தெற்காசியா மற்றும் ஆப்பிரிக்கா உட்பட உலகில் உள்ள பிற நாடுகளில் வலுவான வளர்ச்சிக்கான ஒத்துழைப்பை மேம்படுத்த உள்ளதாகவும் அவர் தெரிவித்தார்.
வடகிழக்கு பகுதியில் புற்றுநோய் சிகிச்சைக்கான வசதிகளை மேம்படுத்துதல்

பிரதமர் திரு.நரேந்திர மோடி அவர்களின் தலைமையின் கூடிய மத்திய அமைச்சரவை கீழ்க்கண்டவற்றுக்கு ஒப்புதல் அளித்துள்ளது: (i) குவஹாத்தி, டாக்டர்.பீ.போரா புற்றுநோய் மருத்துவமனையை அணுசக்தித் துறை ஏற்று நடத்துதல் மற்றும் அதன் நிர்வாக கட்டுப்பாட்டை, அணுசக்தித் துறையின் உதவி பெறும் டாடா நினைவு மருத்துவமனையின் கீழ் கொண்டு வருதல்; (ii) மருத்துவம், துணை மருத்துவம் மற்றும் உதவி நிலைகளில் 166 பணியிடங்கள் கூடுதலாக உருவாக்கி மேம்படுத்துதல். வடகிழக்கு பகுதியில் புற்றுநோய் அதிகரித்து வருவதாலும், குறைவான சிகிச்சை வசதிகள் உள்ளதாலும் மற்றும் மேற்கொண்டு ஆராய்ச்சி செய்வதற்கான மருத்துவமனையின் தேவையினாலும் இந்த முடிவு எடுக்கப்பட்டது. இந்நிறுவனத்தை வலுப்படுத்துவதற்கு தொடரா செலவினம் சுமார் ரூ.150 கோடியாகவும், வருடாந்திர தொடர் செலவினம் ரூ.45-50 கோடியாகவும் இருக்கும். பின்னணி: புற்றுநோய்க்கான விசாரணை, கண்டறிதல் மற்றும் சிகிச்சையளிப்பதை நோக்கமாக கொண்டு, இந்தியாவின் வடகிழக்குப் பகுதியில் தொண்டு நிறுவனம் மூலம் கவுகாத்தியில், 1974ம் ஆண்டு போரா புற்றுநோய் மருத்துவமனை துவங்கப்பட்டது. 1986-ம் ஆண்டு இம்மருத்துவமனையை, அதன் சொத்து மற்றும் கடன்களுடன் அசாம் அரசு ஏற்றுக்கொண்டு, அதன் நிர்வாகத்திற்காக அணுசக்தித் துறை மற்றும் வடகிழக்கு மன்றத்துடன் முத்தரப்பு ஒப்பந்தத்தை ஏற்படுத்தியது. இம்மருத்துவமனை, தற்போது 8 தீவிர சிகிச்சை பிரிவு படுக்கைகள் உள்ளிட்ட 209 படுக்கைகளை கொண்டுள்ளது. அணுசக்தித் துறையின் கீழ் செயல்படும் டாடா நினைவு மருத்துவமனை புற்றுநோய் ஆராய்ச்சி மற்றும் சிகிச்சைத் துறையின் முதன்மை ஆராய்ச்சி நிறுவனமாகும். 1989-ம் ஆண்டு முதல், டாடா நினைவு மருத்துவமனை, அணுசக்தித் துறையின் மூலம் நிதி மற்றும் தொழில்நுட்ப உதவியை பெற்று வருகிறது. 2013 அக்டோபர் மாதம், அசாம் மாநில முதல்வர், இம்மருத்துவமனையை, ஒட்டுமொத்த வடகிழக்கு பகுதிக்கான புற்றுநோய் சிகிச்சை, கல்வி மற்றும் ஆராய்ச்சிக்கான சிறப்பு மையமாக உருவாக்கிட அணுசக்தித் துறை ஏற்று நடத்திட வேண்டும் என்று முன்மொழிந்தார்.
காதி கிராம தொழில்கள் ஆணையத்தின் உலகிலேயே மிகப் பெரிய காதி தேசிய கொடிக்கு பிரதமர் பாராட்டுத் தெரிவித்துள்ளார்

மகாத்மா காந்திக்கு புகழஞ்சலி செலுத்துவதற்காக லடாக்கில் உள்ள லே பகுதியில் உலகின் மிகப் பெரிய அளவிலான காதி தேசியக் கொடியை (225 அடி நீளமும், 150 அடி அகலமும்) பறக்க விட்ட காதி கிராம தொழில்கள் ஆணையத்தின் முயற்சிக்கு பிரதமர் திரு.நரேந்திர மோடி பாராட்டுத் தெரிவித்துள்ளார். “காதி மீது விரிவான ஆர்வம் கொண்டிருந்த மதிப்புக்குரிய பாபுவுக்கு ஒப்பற்ற புகழஞ்சலியாக இது உள்ளது. இந்த விழாக்காலம் காதி மற்றும் கைவினைப் பொருட்களை உங்கள் வாழ்க்கையின் ஒரு பகுதியாகவும், தற்சார்பு இந்தியாவை கட்டமைக்கும் தீர்மானத்தை வலுப்படுத்துவதாகவும் அமைய வேண்டும்” என்று டுவிட்டரில் பிரதமர் பதிவிட்டுள்ளார். •••••••
திறன் மேம்பாடு மற்றும் தொழில்முறைக் கல்வி மற்றும் பயிற்சி ஆகிய துறைகளில் ஒத்துழைப்பிற்கான கிரேட் பிரிட்டன் மற்றும் வடக்கு அயர்லாந்து ஆகிய பகுதிகளை உள்ளடக்கிய இங்கிலாந்து நாட்டுடன் புரிந்துணர்வு ஒப்பந்தம் ஒன்றில் கையெழுத்திடுவதற்கு மத்திய அமைச்சரவை ஒப்புதல்.

பிரதமர் திரு. நரேந்திர மோடி தலைமையில் புதுதில்லியில் நடைபெற்ற மத்திய அமைச்சரவை கூட்டம் திறன் மேம்பாடு மற்றும் தொழில்முறைக் கல்வி மற்றும் பயிற்சி ஆகிய துறைகளில் ஒத்துழைப்பிற்கான பிரிட்டன் மற்றும் வடக்கு அயர்லாந்து ஆகிய நாடுகளுடன் புரிந்துணர்வு ஒப்பந்தத்தில் கையெழுத்திடுவதற்குத் தனது ஒப்புதலை வழங்கியது. தொழில்முறைக் கல்வி மற்றும் பயிற்சி மற்றும் தனித்திறன் மேம்பாடு ஆகிய துறைகளில் இந்த இரண்டு நாடுகளுக்குமிடையே நெருக்கமான இருதரப்பு ஒத்துழைப்பிற்கு இந்தப் புரிந்துணர்வு ஒப்பந்தம் வழிவகுக்கும். வெளிநாடுகளுடனான இத்தகைய கூட்டுச் செயல்பாடு இந்தியாவின் தனித்திறனுக்கான சூழலை வலுப்படுத்த உதவுவதோடு, சிறந்த வேலைவாய்ப்புகளுக்கு உகந்த வகையில் இளைஞர்களைப் பயிற்றுவிக்கவும் உதவும். இந்தப் புரிந்துணர்வு ஒப்பந்தம் இங்கிலாந்தில் உள்ள தொழில் மற்றும் பயிற்சி நிறுவனங்களுக்கும் இந்தியாவிற்கும் இடையே புதுமையான பங்காண்மைக்கான கட்டமைப்பையும் உருவாக்கும். இது இந்தியாவில் மேற்கொள்ளப்பட்டு வரும் திறன் மேம்பாட்டுப் பயிற்சிக்கான முயற்சிகளை மேலும் அதிகரித்து அவற்றின் தரத்தையும் மேம்படுத்தும். இந்தப் புரிந்துணர்வு ஒப்பந்தத்தை நிறைவேற்றுவது தொடர்பான திட்டங்களுக்கு நிதி வசதி ஏற்பாடுகள் இருதரப்பினரும் ஒப்புக் கொண்ட வகையில் தனித்தனியான ஏற்பாடுகளின் மூலம் உருவாக்கப்படும். பின்னணி: திறன் மேம்பாடு என்பது இந்தியாவிற்கும் இங்கிலாந்திற்கும் தேசிய அளவில் முக்கியத்துவம் வாய்ந்த ஒன்றாகும் என்பதோடு இருதரப்பு பங்காண்மையின் முக்கிய பகுதியும் ஆகும். தனித்திறன் மேம்பாடு மற்றும் தொழில் முனைவு ஆகியவை இருநாடுகளுக்கும் இடையேயான ஒத்துழைப்பிற்கான முன்னுரிமை பெற்ற பகுதி என்பதை 2016 நவம்பரில் இந்த இருநாடுகளின் பிரதமர்களும் ஒப்புக் கொண்டிருந்தனர்.
குடியரசுத் தலைவர் பிரணாப் முகர்ஜிக்கு பிரதமர் பிறந்த நாள் வாழ்த்து தெரிவித்தார்

குடியரசுத் தலைவர் திரு. பிரணாப் முகர்ஜியின் பிறந்த நாளை ஒட்டி அவருக்கு பிரதமர் வாழ்த்து தெரிவித்தார். நீண்ட மற்றும் ஆரோக்கியமான வாழ்வு அமைந்திட அவர் வாழ்த்து தெரிவித்தார். “குடியரசுத் தலைவருக்கு பிறந்த நாள் வாழ்த்துகள். அவருடைய அபரிமிதமான அனுபவம் மற்றும் ஞானம் இந்த தேசத்துக்கு பெருமளவு பயன் தந்துள்ளது. அவருக்கு நீண்ட மற்றும் ஆரோக்கியமான வாழ்வு அமைய பிரார்த்திக்கிறேன். எல்லாவற்றுக்கும் மேலாக இந்தியாவின் நலன்களை முன்னிறுத்துபவர் பிரணாப். நன்கு கற்றறிந்த மற்றும் அறிவார்ந்த பிரதமரை பெற்றிருப்பதில் நமக்கு பெருமை” என்று பிரதமர் கூறியுள்ளார்.
பிரதமருடன் ஆசிய வளர்ச்சி வங்கி தலைவர் சந்திப்பு

ஆசியா வளர்ச்சி வங்கியின் தலைவர் திரு. டாக்ஹிகோ நக்கோவா பிரதமர் திரு. நரேந்திர மோடியை இன்று சந்தித்தார். இந்த சந்திப்பில் பிரதமர் தெரிவித்ததாவது:- இந்திய ரயில்வே துறையை முக்கியமாக கருதி, ஆசிய வளர்ச்சி வங்கி மாற்றத்தை கொண்டுவரும் ஒரு திட்டத்தை முடிக்க வேண்டும். ஒரு ரயில் நிலையத்தைத் தேர்ந்தெடுத்து, ஆசிய வளர்ச்சி வங்கி அதனை உலக தரத்திற்கு மாற்றலாம். அதன் பிறகு ரயில்வே துறை இது போன்ற திட்டங்களை மேற்கொள்ளலாம். மேலும் அதிக பகுதிகளை இணைக்கும் திட்டங்களை ஆசிய வளர்ச்சி வங்கி ஊக்குவிக்க வேண்டும். 2014-ல் ரூ.1.4 பில்லியன் பணம்பட்டுவாடா செய்ததற்கு எனது வாழ்த்துகள். இது 2013யை விட 40 சதவீதம் அதிகமாகும் என்று பிரதமர் தெரிவித்தார். கடந்த ஆகஸ்ட் 2014-ல் திரு. நக்கோவாவை பிரதமர் சந்தித்தார். அதன் பிறகு அரசு மேற்கொண்ட பல்வேறு நடவடிக்கைகள் குறித்து பிரதமர் தெரிவித்தார். பிரதமர் மக்கள் நிதி திட்டம், சமையல் எரிவாயு மானியத்தில் பண பரிமாற்றம், இந்தியாவில் உற்பத்தி செய்வோம், தூய்மையான பாரதம் ஆகிய திட்டங்கள் குறித்து பிரதமர் தெரிவித்தார். பிரதமர் திரு. நரேந்திர மோடியை ஆசிய வளர்ச்சி வங்கி தலைவர் திரு. நக்கோவா இத்திட்டங்களுக்காக பாராட்டினார்.
உலக கவிதை தினத்தை முன்னிட்டு கவிஞர்களுக்கு பிரதமர் வாழ்த்து

உலக கவிதை தினத்தை முன்னிட்டு கவிஞர்கள் அனைவருக்கும் பிரதமர் திரு. நரேந்திர மோடி வாழ்த்து தெரிவித்துள்ளார். “உலக கவிதை தினத்தை முன்னிட்டு, வளர்ந்து வரும் மற்றும் பிரபல கவிஞர்களுக்கு, உணர்வுகளை அழகாக வெளிப்படுத்தும் இந்த அற்புத கலையை பிரபலபடுத்துவதற்காக எனது வாழ்த்துகள். வாய்மொழி மரபின் இதயத்தில் கவிதை உள்ளது. உலகத்தில் உள்ள எண்ணற்ற மக்களுக்காக குரல் கொடுக்கிறது. மேலும் அவர்களின் அற்புதமான படைப்பாற்றலை வெளிக் கொண்டு வருகிறது”, என்று பிரதமர் தனது வாழ்த்துச் செய்தியில் கூறியுள்ளார்.
காஷ்மீர் பனிச்சரிவில் படை வீரர்கள் உயிர்இழப்பு – பிரதமர் கவலை

காஷ்மீர் பனிச்சரிவில் படை வீரர்கள் உயிரிழந்த சம்பவத்திற்கு பிரதமர் திரு நரேந்திர மோடி வருத்தம் தெரிவித்துள்ளார். காஷ்மீர் பனிச்சரிவில், நமது துணிச்சலான படை வீரர்கள் உயிரிழந்த சம்பவம் எனக்கு மிகுந்த வருத்தம் அளிக்கிறது. தேடுதல் மற்றும் மீட்பு பணிகளை விரைவாக மேற்கொள்ளுமாறு அதிகாரிகளை கேட்டுக்கொண்டு உள்ளேன் என்று பிரதமர் கூறியுள்ளார்.
பிரதமருடன் அமெரிக்க அமைச்சர்கள் சந்திப்பு

அமெரிக்க வெளியுறவுத்துறை அமைச்சர் திரு மைக் பாம்பியோ, பாதுகாப்புத்துறை அமைச்சர் டாக்டர் மார்க் எஸ்பர் ஆகியோர், பிரதமர் திரு நரேந்திர மோடியை இன்று சந்தித்துப் பேசினர். இந்த சந்திப்பின்போது, அமெரிக்க அதிபரின் வாழ்த்துகளை, அவர்கள் பிரதமரிடம் தெரிவித்தனர். அமெரிக்க அதிபருக்கும், பரஸ்பர வாழ்த்தை தெரிவித்த பிரதமர் திரு நரேந்திர மோடி, கடந்த பிப்ரவரியில் அமெரிக்க அதிபர் டிரம்ப்பின் பயணம் வெற்றிகரமாக அமைந்ததையும் நினைவு கூர்ந்தார். இந்தியா-அமெரிக்கா இடையே இன்று நடந்த, 2 பிளஸ் 2 இருதரப்பு கூட்டம் ஆக்கப்பூர்வமாகவும், பயனுள்ளதாகவும் இருந்தது என பிரதமர் திரு. நரேந்திர மோடி யிடம், அமெரிக்க அமைச்சர்கள் தெரிவித்தனர். தொலைநோக்கு மற்றும் இலக்குகளை அடைய, இந்தியாவுடனான உறவை வலுப்படுத்துவதிலும், இணைந்து செய்லபடுவதிலும், அமெரிக்க அரசு தொடர்ந்து ஆர்வம் காட்டுவதாக அவர்கள் கூறினர். 2 பிளஸ் 2 கூட்டம் வெற்றிகரமாக முடிந்ததை பிரதமர் பாராட்டினார். சமீப ஆண்டுகாலமாக இருதரப்பு உறவில் வளர்ச்சி மற்றும் சர்வதேச யுக்திகளில் இணைந்து செயல்படுவது திருப்தி அளிப்பதாகவும் கூறிய பிரதமர், இரு நாடுகள் இடையேயான மக்கள் உறவு மற்றும் நம்பிக்கை வலுவடைந்ததையும் சுட்டிக் காட்டினார்.
பாட்னாவில் உள்ள ஜெய பிரகாஷ் நாராயண் சர்வதேச விமான நிலைய விரிவாக்கம்/மேம்பாட்டுப் பணிக்காக பீகார் அரசின் 11.35 ஏக்கர் நிலத்தை இந்திய விமான நிலையங்கள் ஆணையத்துடன் பரிமாறிக்கொள்வதற்கு மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் மத்திய அமைச்சரவைக் கூட்டம் நடைபெற்றது. இதில், இந்திய விமான நிலையங்கள் ஆணையத்துக்கு 11.35 ஏக்கர் நிலத்தை, அனிசாபாத்தில் உள்ள இந்திய விமான நிலையங்கள் ஆணையத்தின் நிலத்துக்கு இணையாக பகிர்ந்துகொள்ள ஒப்புதல் அளிக்கப்பட்டது. பாட்னா விமான நிலையத்தில் திட்டமிடப்பட்டுள்ள இந்த நிலம், விமான நிலைய விரிவாக்கப் பணிகள் மற்றும் புதிய முனைய கட்டிடத்துடன் அதுதொடர்பான கட்டமைப்புகளை ஏற்படுத்துவதற்கு பயன்படுத்தப்படும். நிலத்தை பரிமாறிக் கொள்வதற்கு மாநில அரசும் கொள்கை அடிப்படையில் ஒப்புக் கொண்டுள்ளது. இந்த புதிய முனைய கட்டிடம், ஆண்டுதோறும் 30 லட்சம் பயணிகளை கையாளும் வகையில் இருக்கும். இது விமான நிலையத்தின் திறனை வலுப்படுத்துவதோடு மட்டுமல்லாமல், பொதுமக்களுக்கு வசதியாகவும் இருக்கும். பின்னணி: விமான நிலையத்தை ஆண்டுதோறும் 15 லட்சம் பயணிகள் பயன்படுத்தி வரும் நிலையில், பாட்னா விமான நிலையத்தில் ஏற்கனவே உள்ள முனையக் கட்டிடம், 5 லட்சம் பயணிகள் மட்டுமே கையாளும் திறனைப் பெற்றுள்ளது. இதன் காரணமாக, ஏற்கனவே உள்ள கட்டிடத்தில் கூட்ட நெரிசல் நிலவிவருகிறது.